SENA เผย “ธีรวัฒน์ ธัญลักษณ์ภาคย์” จะโอนหุ้น 18.14% ให้ลูกสาว 11 ส.ค.นี้
SENA เผย "ธีรวัฒน์ ธัญลักษณ์ภาคย์" จะโอน 18.14% ให้ลูกสาว 11 ส.ค.นี้ โดยจะทำการโอนหุ้น SENA ให้แก่นางสาวอุมาพร ธัญลักษณ์ภาคย์ จำนวน 74,537,816 หุ้น และนางสาวศรีวรัตน์ ธัญลักษณ์ภาคย์ จำนวน 84,305,404 หุ้น จำนวนรวมทั้งสิ้น 158,843,220 หุ้น ทั้งนี้หลังโอนหุ้นกลุ่มธัญลักษณ์ภาคย์ จะยังคงถือหุ้น SENA ในสัดส่วน 51.606%
10 ส.ค. 2558

บริษัท เสนาดีเวลลอปเม้นท์ จำกัด (มหาชน) หรือ SENA ระบุว่า นายธีรวัฒน์ ธัญลักษณ์ภาคย์ ผู้ถือหุ้นรายใหญ่ของบริษัท จะโอนหุ้นรวม 18.14% ให้กับบุตรสาว 2 คน ซึ่งยืนยันว่าจะไม่กระทบต่อการบริหารงานของบริษัทแต่อย่างใด โดยหลังการทำรายการดังกล่าว ณ วันที่ 11 ส.ค.นี้  กลุ่มธัญลักษณ์ภาคย์ จะยังคงถือหุ้น SENA ในสัดส่วน 51.606%
ทั้งนี้ นายธีรวัฒน์ จะทำการโอนหุ้น SENA ให้แก่นางสาวอุมาพร ธัญลักษณ์ภาคย์ จำนวน 74,537,816 หุ้น และนางสาวศรีวรัตน์ ธัญลักษณ์ภาคย์ จำนวน 84,305,404 หุ้น จำนวนรวมทั้งสิ้น 158,843,220 หุ้น คิดเป็น 18.14% ของทุนชำระแล้วของบริษัทจำนวน  875,876,791 หุ้น
โดยนางสาวอุมาพร และนางสาวศรีวรัตน์ เป็นบุตรสาวของนายธีรวัฒน์ ที่บรรลุนิติภาวะแล้ว ซึ่งภายหลังการเข้าทำรายการ ณ วันที่ 11 ส.ค. จะทำให้โครงสร้างผู้ถือหุ้นรายใหญ่เปลี่ยนแปลงไป แต่กลุ่มธัญลักษณ์ภาคย์ จะยังคงถือหุ้นในสัดส่วนเท่าเดิมที่ 51.606%
ส่วนนายธีรวัฒน์ จะเหลือการถือหุ้น 14.521% จากเดิมที่ 32.656%  ขณะที่นางสาวเกษรา ยังคงถือหุ้นเท่าเดิมที่ 14.244% และนางสาวอุมาพร ถือหุ้นเพิ่มเป็น 11.417% จากเดิม 2.907% และนางสาวศรีวรัตน์ ถือหุ้นเพิ่มเป็น 11.424% จากเดิมที่ 1.799%